特首答問大會內容有冇料到,一睇班官員議員嘅眾生相就知道。向來出席會議都「難逃一睡」嘅教育局局長孫明揚,尋日出席會議時貫徹作風,懶理世事,專注會周公。社民連長毛梁國雄就繼續向特首「掟蕉」洩憤,仲唔小心整跌同僚部iPad,搞到人哋忍唔住爆出一句:「搞錯呀!」
民主黨甘乃威同商務及經濟發展局副局長蘇錦樑尋日喺答問大會上,由頭到尾都喺度手篤篤,睇真啲先知佢哋玩緊iPhone同iPad解悶,近日榮升做公民黨黨魁嘅梁家傑,就掛住上自己嘅facebook專頁睇留言。同樣敵不過「專注力大考驗」嘅,仲有瞓到成尊佛咁嘅孫公、工聯會潘佩璆同民建聯黃定光(象哥),其中象哥仲瞓得超冧,個頭一度貼近張枱,旁人都替佢擔心。
近日忙住反申亞嘅公民黨陳淑莊(Tanya),就喺會議上三度誤稱特首做「局長」,事後仲笑言自己「太掛住」民政事務局局長曾德成先會如此,搞到對方好鬼尷尬。